ኢትዮጵያ በአፍሪካ ቀንድ ሰላምን ለማምጣት የምታደርገውን ጥረት የእንግሊዝ ትደግፋለች
ጠቅላይ ሚኒስትር ኃይለማርያም ደሳለኝ የእንግሊዝ ጦር ሃይሎች ጠቅላይ ኤታማዦር ሹም ሰር ኒኮላስ ሆይተን የተመራውን የልኡካን ቡድንን ዛሬ በጽህፈት ቤታቸው ተቀብለው አነጋግረዋል።በውይይቱ ላይ ሁለቱ ሀገራት በአፍሪካ ቀንድ ጸጥታ ዙርያ ተባብረው መስራት የሚችሉበትን መንገድ መክረዋል።ኢትዮጵያ በተለይም የሶማልያንና ደቡብ ሱዳንን ጸጥታ ለማረጋገጥ እያበረከተች ያለችውን አስተዋጽኦ የሚደነቅ ነው ሲሉም ጠቅላይ ኤታማዦር ሹም ገልጸውላቸዋል።ጠቅላይ ኤታማዦር ሹሙ እንግሊዝ ለአካባቢው ጸጥታ ከፍተኛ ትኩረት መስጠቷን አስታውሰው ውይይቱ የአካባቢውን ወቅታዊ ሁኔታ አስመልክቶ ለሀገሪቱ ጠቅላይ ሚኒስትሩ የሚያቀርቡት ሪፖርት አካል መሆኑን ገልጸዋል።አያይዘውም ኢትዮጵያ በአፍሪካ ቀንድ በተለይም በሶማሊያ ጉዳይ ከሰላም አስከባሪው አሚሶም ጋር በመተባበር በአልሸባብ የሚሰነዘረውን  ጥቃት ለማስወገድ እያደረገች ያለችውን  አስተዋጽኦ አድንቀዋል።ጠቅላይ ሚኒስትር ኃይለማርያም ደሳለኝ በበኩላቸው ኢትዮጵያ የአፍሪካ ቀንድን በተለይም የሶማሊያንና ደቡብ ሱዳንን ጸጥታ ለማረጋገጥ እያበረከተች ያለችውን አስተዋጽኦ መግለፃቸውን ውይይቱን የተከታተሉት አንድ የወጭ ጉዳይ ከፍተኛ የስራ ሃላፊ ገልፀዋል፡፡ሁለቱ ሃገራት የሶማሊያን ብሄራዊ መከላከያ ሃይል ዓቅም በመገንባት ረገድ እና የደቡብ ሱዳንን ጸጥታ ለማረጋገጥ ከኢጋድ ጋር እየተደረገ ያለውን ጥረት በመደገፍ ረገድ አብረው መስራት የሚችሉበት መልካም እድል እንዳለ አብራርተውላቸዋል።በኤታማዦር ሹሙ የሚመራው ልኡካን ቡድን በአፍሪካ ቀንድ ያለውን ወቅታዊ ሁኔታ ለመገምገም ቀጣይ ጉብኝቶችን ያካሂዳል ተብሎ ይጠበቃል።(ኢዜአ) 